Ruotsalaiskenraalin arvio: Venäjän joukot tulisivat Suomen läpi parissa päivässä

Ruotsin sotatieteellisen akatemian sihteeri, kenraalimajuri Björn Andersson arvioi Venäjän joukkojen kykenevän tarvittaessa hyökkäämään Suomen läpi parissa päivässä.

Anderssonin kommenteista kertoo Ruotsin televisio SVT.

SVT:n mukaan Andersson arvioi Venäjän pyrkivän mahdollisessa hyökkäyksessä yllätykseen, johon Ruotsi ei ehtisi varautua. Hänen mukaansa Venäjä kykenisi valtaamaan Pohjois-Ruotsin tarvittaessa parissa päivässä. Sama pätee hänen mukaansa myös Etelä-Ruotsiin ja Gotlantiin.

Pohjoisessa Venäjän joukkojen pitäisi kuitenkin tulla Suomen maa-alueen läpi.

– Jos se (hyökkäys) sujuu hyvin, niin 1–3 päivässä he ovat Ruotsin rajalla, Andersson sanoi SVT:lle torstai-iltana Luulajassa.

Kenraalimajuri Andersson toivoo haastattelussa Ruotsin saavan tarvittaessa puolustukseensa apua "ystävällismielisiltä mailta", jos konflikti syntyy.